Isandulelo

IBhayibheli lidala kakhulu. Incwadi yokugcina yeThestamente Elidala yabhalwa ngaphambi kokuzalwa kuka Krestu kanti iThestamente Elisha laqedelwa sekuyophela iminyaka eyikhulu yokuqala AD. Kodwa umlayezo wale ncwadi yakudala uhleze umusha futhi umuhle kuleso naleso sizukulwane.

Ngenxa yokuthi iyiZwi elinikeza impilo elivela kuNkulunkulu ophilayo, selokhu yaba umthombo wamandla kanye nenduduzo yeminyaka ngeminyaka kwizigidi zamakholwa. Umphostoli uPhawuli unalesi siqinisekiso:

Ngiyakholwa ukuthi nakufa, nakuphila, nazingelosi, nababusi, nakho okukhona, nakho okuzayo, namandla, nakuphakama, nakujula, nanto enye edaliweyo akuyikuba namandla okusahlukanisa nothando lukaNkulunkulu olukuKristu Jesu iNkosi yethu.

KwabaseRoma 8:38-39

Emhlabeni ogcwele ukungabi nasiqiniseko, abantu abasenasiqiniseko sokuthi ukukholwa kusho ukuthini kubo. Kungafani noPhawuli, abakholwa uthando luka Nkulunkulu olungenyakaziswe kubo. Ngakho-ke bazifunela isiqinisekiso kubo uqobo kanye namaqiniso esikhashana ngenkathi belahlekelwa ukubona ubuhlakani obungunaphakade obuqukethwe eZwini lika Nkulunkulu.

Lokhu kukhetha okutholakala eBhayibhelini kudidiyelelwe ukusiza wena ukuba uphinde uthole iqiniso mayelana nothando luka Nkulunkulu kanye nobukhona Bakhe obungunaphakade empilweni yakho. Ngokufunda kula makhasi, sengathi iZwi lika Nkulunkulu, eselihlale ezizukulwaneni eziningi, lingaba amazwi okuhlakanipha akhanyisa indlela osazobhekana nayo.

Ngase ngibona ukuthi ukuhlakanipha kudlula ubuwula njengalokhu ukukhanya kudlula ubumnyama.

UmShumayeli 2:13

Nkulunkulu – uMdali onguMninimandla Onke

UNkulunkulu wadala izulu nomhlaba

Asiqale ngokubheka ukuthi iBhayibheli lisifundisani ngoNkulunkulu njengo Mdali kanye noMbusi woMhlaba kanye nendalo yakhe.

“UNkulunkulu owenza umhlaba nakho konke okukuwo, yena oyiNkosi yezulu nomhlaba, akahlali emathempelini enziwe ngezandla; futhi akakhonzwa ngezandla zabantu ngokungathi udinga utho, yena obapha bonke ukuphila nokuphefumula nakho konke.”

IzEnzo 17:24-25

“Ngokuba akukho lutho olungenzeke kuNkulunkulu.”

NgokukaLuka 1:37

Konke kwavela ngaye; ngaphandle kwakhe akuvelanga lutho kukho konke okuvelileyo.

NgokukaJohane 1:3

Akakho onjengawe Jehova;

umkhulu, igama lakho likhulu ngobuqhawe.

Wawenza umhlaba ngamandla akhe,

walimisa izwe ngokuhlakanipha kwakhe,

ngokuqonda kwakhe waleneka izulu.

UJeremiya 10:6,12

“Usho kanje uJehova,

oNgcwele ka-Israyeli noMenzi wakhe, uthi:

“Yimi engiwenzile umhlaba,

ngadala abantu phezu kwawo;

mina ngezandla zami ngeneka izulu,

nebandla lalo lonke ngiliyalezile.”

U-Isaya 45:11a,12

“Ufanele wena Nkosi yethu noNkulunkulu wethu

ukwamukela inkazimulo nodumo namandla,

ngokuba nguwena owadala izinto zonke,

nangenxa yentando yakho zaba khona, zadalwa.”

IsAmbulo 4:11

UNkulunkulu wadala umuntu

Ku Genesise sifunda ukuthi uNkulunkulu wadala u-Adamu, umuntu wokuqala, ngokumbumba ngenhlabathi yomhlaba. Ngenkathi uNkulunkulu ephefumulela kumuntu, waba umuntu ophilayo.

UJehova uNkulunkulu wambumba umuntu ngomhlabathi, waphefumulela emakhaleni akhe umoya wokuphila; kanjalo umuntu waba umphefumulo ophilayo.

UGenesise 2:7

UNkulunkulu wamdala umuntu ngomfanekiso wakhe; wamdala ngomfanekiso kaNkulunkulu; wabadala owesilisa nowesifazane.

UGenesise 1:27

Injongo kaNkulunkulu ngomuntu

Njengolunye uphawu lothando lwakhe, uNkulunkulu akadalanga umuntu ngomfanekiso wakhe nje kuphela, kodwa wamenza ukuba alawule indalo futhi ayinakekele:

UJehova uNkulunkulu wayesemthatha umuntu, wambeka ensimini yase-Edene ukuba ayilime, ayigcine.

UGenesise 2:15

Wamenza abe ngumbusi phezu kwemisebenzi yezandla zakho;

konke wakubeka phansi kwezinyawo zakhe:

izimvu, nezinkomo zonke,

yebo, nezilwane zasendle,

nezinyoni zezulu,

nezinhlanzi zolwandle,

nakho konke okuhamba ezindleleni zolwandle.

AmaHubo 8:6-8

“Yena obapha bonke ukuphila nokuphefumula nakho konke; wazenza izizwe zonke ngagazi linye ukuba zakhe ebusweni bonke bomhlaba, wamisa izikhathi ezinqunyiweyo nemikhawulo yokuhlala kwazo, ukuze zifune uNkulunkulu, ingabe zingamuzwa, zimfumane; ingani kakude kulowo nalowo kithi. ‘Ngokuba siphila, sihamba, sikhona kuye.’ ”

IzEnzo 17:25b-28a

Umuntu uyamlahla uNkulunkulu

Impendulo yomuntu ngethemba uNkulunkulu alibeke kuye kwakuwukungamthobeli kanye nokulahla ukuhamba naye okunothando. Ngenxa yalokhu, isono saba khona emhlabeni. Ubufakazi bobunjalo besono somuntu buyamangaza.

Baguqule iqiniso likaNkulunkulu, balenza amanga; bahlonipha, bakhonza okudaliweyo kunoMdali ongobongekayo kuze kube phakade. Amen.

KwabaseRoma 1:25

Ngokuba bonke bonile, basilalelwe inkazimulo kaNkulunkulu.

KwabaseRoma 3:23

“Ngokuba enhliziyweni kuvela izizindlo ezimbi, ukubulala, ukuphinga, ubufebe, ukweba, ukufakaza amanga, ukuhlambalaza”

NgokukaMathewu 15:19

Isiwula sithi enhliziyweni yaso:

“Akakho uNkulunkulu.”

Yonakele, iyanengeka imisebenzi yabo;

akakho owenza okuhle.

UJehova uyabuka esezulwini abantwana babantu

ukucinga ukuba ukhona yini oqondayo,

ofuna uNkulunkulu.

Baphambukile bonke,

bonakele bonke;

akakho owenza okuhle,

akakho noyedwa.

AmaHubo 14:1-3

Sazi kanjani ukuthi siyini isono?

Akukhona ukuthi umuntu akayazi imithetho kaNkulunkulu ekoneni kwakhe, ukhethe ukulandela inhliziyo yakhe. UNkulunkulu usinike Imithetho Eyishumi; kanti kwiThestamente Elisha, uJesu uwufinqile umthetho kaNkulunkulu ukuthi uphinde ube lula kithi ukuze siwuqonde futhi siwulandele.

UNkulunkulu wakhuluma onke lawa mazwi, wathi:

“NginguJehova uNkulunkulu wakho owakukhipha ezweni laseGibithe, indlu yobugqila.

“Ungabi nabanye onkulunkulu ngaphandle kwami.

“Ungazenzeli izithombe ezibaziweyo, namfanekiso wokusezulwini ngaphezulu, nowokusemhlabeni phansi, nowokusemanzini phansi komhlaba; ungazikhothameli, ungazikhonzi, ngokuba mina Jehova uNkulunkulu wakho nginguNkulunkulu onomhawu, ngihambela ububi bawoyise kubantwana kuso isizukulwane sesithathu nesesine sabangizondayo, kepha ngibenzela umusa abayizinkulungwane abangithandayo, bagcine imiyalelo yami.

“Ungaliphathi ngeze igama likaJehova uNkulunkulu wakho, ngokuba uJehova akayikumyeka oliphatha ngeze igama lakhe.

“Khumbula usuku lwesabatha, ulungcwelise. Izinsuku eziyisithupha uyakusebenza, uwenze wonke umsebenzi wakho; kepha usuku lwesikhombisa luyisabatha likaJehova uNkulunkulu wakho; awuyikusebenza msebenzi ngalo, wena nendodana yakho, nendodakazi yakho, nenceku yakho, nencekukazi yakho, nezinkomo zakho, nomfokazi osemzini wakho; ngokuba ngezinsuku eziyisithupha uJehova wenza izulu nomhlaba, nolwandle, nakho konke okukukho, waphumula ngosuku lwesikhombisa; ngalokho uJehova walubusisa usuku lwesabatha, walungcwelisa.

“Yazisa uyihlo nonyoko, ukuze izinsuku zakho zibe zinde ezweni uJehova uNkulunkulu wakho akunika lona.

“Ungabulali.

“Ungaphingi.

“Ungebi.

“Ungafakazi amanga ngomakhelwane wakho.

“Ungafisi indlu yomakhelwane wakho; ungafisi umfazi womakhelwane wakho, nenceku yakhe, nencekukazi yakhe, nenkabi yakhe, nembongolo yakhe, nokunye okomakhelwane wakho.”

U-Eksodusi 20:1-17

UMthetho uyasikhombisa ukuthi isono siyini

Qha nakanye; kepha bengingasazanga isono, uma bekungengomthetho; ngokuba ukufisa bengingakwazanga, uma umthetho ubungashongo ukuthi: “Ungafisi.”

KwabaseRoma 7:7b

UJesu usifinqele uMthetho kanje:

UJesu wathi kuye: “ ‘Woyithanda iNkosi uNkulunkulu wakho ngayo yonke inhliziyo yakho, nangawo wonke umphefumulo wakho, nangayo yonke ingqondo yakho.’ Yilowo umyalo omkhulu nowokuqala. Owesibili ofana nawo uthi: ‘Wothanda umakhelwane wakho njengalokhu uzithanda wena.’ Kuleyo miyalo emibili kubambelela umthetho wonke nabaprofethi.”

NgokukaMathewu 22:37-40

Imiphumela yesono

Njengo Adamu no Eva abacashela uNkulunkulu lapho sebebonile ukuthi bonile, ngakho-ke sehlukanisiwe noNkulunkulu uma singayenzi intando yakhe.

Kepha ububi benu

bunahlukanisile noNkulunkulu,

nezono zenu zibusithile ubuso bakhe kini

ukuba angezwa.

U-Isaya 59:2

Ngokuba ukunaka kwenyama kungubutha kuNkulunkulu; ngokuba akuwuthobeli umthetho kaNkulunkulu, yebo, futhi kungekwenze; abasenyameni abanakumthokozisa uNkulunkulu.

KwabaseRoma 8:7-8

UNkulunkulu uyasehlulela isono

Isono siyaphambana nobunjalo buka Nkulunkulu ngakho-ke kufanele sijeziswe.

Ngokuba intukuthelo kaNkulunkulu yambulwa ivela ezulwini phezu kwakho konke ukungamesabi uNkulunkulu nokungalungi kwabantu abathiya iqiniso ngokungalungi.

KwabaseRoma 1:18

Ngalokho-ke yilowo nalowo phakathi kwethu uyakuziphendulela kuNkulunkulu.

KwabaseRoma 14:12

Ningavungamelani, bazalwane, ukuba ningahlulelwa; bhekani, umahluleli umi ngaseminyango.

EkaJakobe 5:9

UJesu Kristu – ithemba labantu

UNkulunkulu uveza uthando lwakhe ngokunikela ngeNdodana yakhe. Waba njengathi ukuze ahlale phakathi kwethu, ukuze asikhombise indlela.

ULizwi waba yinyama, wakha phakathi kwethu, sabona inkazimulo yakhe, inkazimulo njengeyozelwe yedwa kuYise, egcwele umusa neqiniso.

NgokukaJohane 1:14

Kepha uNkulunkulu ecebile ngesihawu, ngenxa yothando lwakhe olukhulu asithanda ngalo, sesifile ngeziphambeko, wenza siphile kanye noKristu – kungomusa nisindisiwe – wasivusa kanye naye, wasihlalisa kanye naye embusweni wezulu kuKristu Jesu.

Kwabase-Efesu 2:4-6

Othanda ukuba abantu bonke basindiswe, bafinyelele ekulazini iqiniso. Ngokuba munye uNkulunkulu, munye nomlamuleli phakathi kukaNkulunkulu nabantu, umuntu uKristu Jesu, owazinikela abe yinhlawulo yabo bonke, kube ngubufakazi besikhathi esiyiso.

1 kuThimothewu 2:4-6

Okholwa yiyo kahlulelwa; ongakholwa usahlulelwe, lokhu engakholwanga egameni leNdodana ezelwe yodwa kaNkulunkulu.

NgokukaJohane 3:18

Kanjalo akusekho ukulahlwa kwabakuKristu Jesu.

KwabaseRoma 8:1

UKristu uyisipho esikhulu sika Nkulunkulu kubantu

UKristu unjengoBaba

UJesu Kristu uyiNdodana kaNkulunkulu futhi unguNkulunkulu yena uqobo. Ungukubonakaliswa kukaNkulunkulu uBaba emhlabeni.

Yona ingumfanekiso kaNkulunkulu ongenakubonwa, izibulo lezidalwa zonke.

KwabaseKolose 1:15

“Ngokuba uNkulunkulu walithanda izwe kangaka, waze wanikela ngeNdodana yakhe ezelwe yodwa ukuba yilowo nalowo okholwa yiyo angabhubhi, kodwa abe nokuphila okuphakade. Ngokuba uNkulunkulu kayithumelanga iNdodana ezweni ukuba yahlulele izwe, kodwa ukuba izwe lisindiswe ngayo.”

NgokukaJohane 3:16-17

UNkulunkulu esekhulumile endulo kokhokho ngabaprofethi ngamathuba amaningi nangezindlela eziningi, ekugcineni kwale mihla ukhulume kithina ngeNdodana ayimise ibe yindlalifa yakho konke, owadala ngayo futhi izwe. Yona ethi ingukumenyezela kwenkazimulo yakhe, ifuze yena uqobo, iphasa konke ngezwi lamandla ayo.

KumaHeberu 1:1-3a

Akakho oke wabona uNkulunkulu; iNdodana ezelwe yodwa esesifubeni sikaYise yiyona embonakalisile.

NgokukaJohane 1:18

Ngakho uJesu wamemeza efundisa ethempelini, wathi: “Niyangazi, niyazi futhi ukuthi ngivelaphi; mina-ke angizizelanga, kodwa ongithumileyo uqinisile, eningamaziyo nina. Ngiyamazi mina, ngokuba ngivela kuye, futhi nguye ongithumileyo.”

NgokukaJohane 7:28-29

“Inhliziyo yenu mayingakhathazeki. Kholwani nguNkulunkulu, nikholwe nayimi.”

UFiliphu wathi kuye: “Nkosi, sikhombise uYihlo, kusanele.”

UJesu wathi kuye: “Isikhathi esingaka nginani, awukangazi, Filiphu, na? Ongibonile mina ubonile uBaba; usho kanjani ukuthi: ‘Sikhombise uYihlo,’ na? Awukholwa ukuthi ngikuBaba, noBaba ukimi, na? Amazwi engiwakhulumayo mina kini angiwakhulumi ngokwami; kepha uBaba ohlezi kimi wenza imisebenzi yakhe. Kholwani yimi ukuthi ngikuBaba, noBaba ukimi; uma kungenjalo, kholwani ngenxa yale misebenzi.”

NgokukaJohane 14:1,8-11

Njengalokho uyiphile amandla phezu kwenyama yonke ukuba bonke oyiphe bona ibaphe ukuphila okuphakade.

NgokukaJohane 17:2

UKristu uthatha isijeziso sezono zethu

UNkulunkulu akakwazi ukubekezelela ukona ngoba yena uqobo akanasici. Isono kufanele sijeziswe kodwa uNkulunkulu wasithanda kangaka, wathumela iNdodana yakhe ukuba ifele izono zethu.

Kepha uNkulunkulu uyabonakalisa ukusithanda kwakhe ngalokhu ukuthi, siseyizoni, uKristu wasifela.

KwabaseRoma 5:8

Ngokuba inkokhelo yesono ingukufa, kepha isipho somusa sikaNkulunkulu singukuphila okuphakade kuKristu Jesu iNkosi yethu.

KwabaseRoma 6:23

Ngokuba naye uKristu wahlupheka kwaba kanye ngezono, olungileyo ngenxa yabangalungile, ukuba asiyise kuNkulunkulu, ebulawa enyameni kepha ephiliswa emoyeni.

1 kaPetru 3:18

Esinokuhlengwa kuye ngegazi lakhe, ukuthethelelwa kwezono ngokwengcebo yomusa wakhe.

Kwabase-Efesu 1:7

Nokho manje usebuyisene nani emzimbeni wenyama yayo ngokufa ukuba animise ningcwele, ningenasisihla nacala phambi kwakhe.

KwabaseKolose 1:22

UKristu uyanqoba phezu kokufa futhi unikeza ukuphila okungunaphakade

Sazi ukuthi uKristu esevusiwe kwabafileyo akasafi, ukufa akusabusi phezu kwakhe. Ngokuba ukufa, afa ngakho, wakufa kanye nje ngenxa yesono; kepha ukuphila akuphilayo ukuphilela uNkulunkulu.

Kanjalo nani manizisho ukuthi ningabafileyo maqondana nesono, kodwa niphilele uNkulunkulu kuKristu Jesu.

KwabaseRoma 6:9-11

Uma-ke uMoya walowo owavusa uJesu kwabafileyo ehlala kini, yena owavusa uKristu Jesu kwabafileyo uyakuphilisa nemizimba yenu efayo ngaye uMoya wakhe ohlala kini.

KwabaseRoma 8:11

Kepha uNkulunkulu wayivusa iNkosi, nathi uyakusivusa ngamandla akhe.

1 kwabaseKorinte 6:14

Ngokuba okokuqala nganinika lokho engakwamukela nami ukuthi uKristu wafa ngenxa yezono zethu njengokwemibhalo, nokuthi wembelwa, nokuthi wavuswa kwabafileyo ngosuku lwesithathu njengokwemibhalo.

1 kwabaseKorinte 15:3-4

UNkulunkulu ukhipha isehlulelo sesono ngoKristu

Njengokuba umisile usuku azakwahlulela ngalo izwe ngokulunga ngomuntu ammisele lokho.

IzEnzo 17:31a

“Ngokuba noYise kahluleli muntu; ukunike iNdodana konke ukwahlulela.”

“Uyiphile amandla okwahlulela, ngokuba iyiNdodana yomuntu.

“Ningamangali ngalokho, ngokuba isikhathi siyeza, lapho bonke abasemathuneni beyakulizwa izwi layo, abenze ukulunga baphumele ekuvukeni kokuphila, abenze okubi ekuvukeni kokulahlwa.”

NgokukaJohane 5:22,27-29

Isihluthulelo sesipho sika Nkulunkulu ukholo

Luyini ukholo?

Ukuba nokukholwa kuwukukholwa ubuqiniso kanye nokwethembeka kwalokho okukholwayo nezenzo zakho ozibhekisa kukho ngalezo zinkolelo.

Kepha ukukholwa kungukuqiniseka ngezinto ezithenjwayo, kuyiqiniso ngezinto ezingabonwayo.

Ngisezakuthini futhi na? Isikhathi kambe sizakungishiya, uma ngibalisa ngoGideyoni, noBaraki, noSamsoni, noJefta, noDavide, noSamuweli nabaprofethi, abathi ngokukholwa banqoba imibuso, basebenza ukulunga, bazuza izithembiso, bavimba imilomo yezingonyama, bacima amandla omlilo, baphepha osikweni lwenkemba, baphiwa amandla ebuthakathakeni, baba yiziqhwaga empini, baxosha izimpi zabezizwe. Abesifazane bamukeliswa abafileyo babo bevusiwe; abanye bahlushwa, kabavuma ukukhululwa, ukuze bathole ukuvuka okuhle.

KumaHeberu 11:1,32-35

Ukholo lukwenza ukuba wazi enhliziyweni yakho ngaphambi kokubona ngamehlo akho

Ngokuba sihamba ngokukholwa, asihambi ngokubona.

2 kwabaseKorinte 5:7

Ukholo luwukukholwa uJesu Kristu

Ngokuba uma uvuma ngomlomo wakho ukuthi uJesu uyiNkosi, ukholwa enhliziyweni yakho ukuthi uNkulunkulu wamvusa kwabafileyo, uyakusindiswa; ngokuba umuntu ukholwa ngenhliziyo kube ngukulunga, ngomlomo uyavuma kube ngukusindiswa.

KwabaseRoma 10:9-10

“Ngiqinisile, ngiqinisile ngithi kini: Ozwa izwi lami, akholwe ngongithumileyo, unokuphila okuphakade; akayi ekwahlulelweni, kepha usephumile ekufeni, wangena ekuphileni.”

NgokukaJohane 5:24

“Ngokuba lokhu kuyintando kaBaba ukuba yilowo nalowo obona iNdodana, akholwe yiyo, abe nokuphila okuphakade; ngiyakumvusa mina ngomuhla wokuphela.”

NgokukaJohane 6:40

Ukholo ukuthobela uKristu

Ukwenza njengokusho kuka Kristu kithi, kunikeza iqiniso ezinkolelweni zethu.

Ngalokho siyazi ukuthi siyamazi yena, uma sigcina imiyalo yakhe. Lowo othi: “Ngiyamazi,” engagcini imiyalo yakhe, ungumqambimanga, iqiniso alikho kuye; kepha ogcina izwi lakhe, uthando lukaNkulunkulu luphelelisiwe kuye impela. Ngalokho siyazi ukuthi sikuye.

1 kaJohane 2:3-5

Yilo umyalo wakhe ukuba sikholwe egameni leNdodana yakhe uJesu Kristu, sithandane, njengokuba asinika umyalo. Ogcina imiyalo yakhe uhlala kuye, naye uqobo uhlala kuye; siyazi ngalokho ukuthi uhlala kithi ngaye uMoya asinike yena.

1 kaJohane 3:23-24

Ngokuba ukuthanda uNkulunkulu yilokhu ukuba sigcine imiyalo yakhe; nemiyalo yakhe ayinzima.

1 kaJohane 5:3

Masizihlambulule ekungcoleni konke kwenyama nokomoya, siphelelise ubungcwele ngokumesaba uNkulunkulu.

2 kwabaseKorinte 7:1b

Ukholo ukuphenduka

Ukuphenduka kuwushintsho lwengqondo olukhulu oluholela ekushintsheni indlela yokuphila. Kuchaza ukusuka ezindleleni zakho ezindala bese uhamba ngezindlela zika Jesu.

Ngibuyise ukuba ngibuye,

ngokuba wena unguJehova uNkulunkulu wami.

UJeremiya 31:18b

Kepha yisho wena kubo, uthi: Usho kanje uJehova Sebawoti, uthi: ‘Buyelani kimi,’ usho uJehova Sebawoti, ‘ngiyakubuyela kini,’ usho uJehova Sebawoti.

UZakariya 1:3

Wathi: “Isikhathi sigcwalisekile, umbuso kaNkulunkulu ususondele; phendukani, nikholwe yivangeli.”

NgokukaMarku 1:15

Ukholo luwukuzinikela wena uqobo kuKristu

Ngisho nemisebenzi yethu emihle kakhulu ayiqondile futhi igcwele isono. Sekuyisikhathi sokubeka ithemba lakho ku Kristu nokuyeka ukwethembela kuwe uqobo. Kusho umphostoli uPhawuli.

Uma omunye umuntu ecabanga ukuthi unokwethemba enyameni, mina kakhulu; ngasokwa ngosuku lwesishiyagalombili ngingowohlanga luka-Israyeli, owesizwe sakwaBenjamini, umHeberu wamaHeberu, ngokomthetho umFarisi; ngokokushisekela ngingowazingela ibandla, ngokokulunga okusemthethweni ngingongasolekiyo.

Kanti-ke lokho okwakuyinzuzo kimi ngakushaya indiva ngenxa kaKristu. Yebo impela, konke ngikushaya indiva ngobukhulu bokumazi uKristu Jesu iNkosi yami, engilahlekelwe yikho konke ngenxa yakhe, ngikushaya izibi, ukuze ngizuze uKristu, ngifunyanwe kuyena, ngingenakho ukulunga okungokwami okuya ngomthetho kodwa lokho okuya ngokukholwa nguKristu, ngisho ukulunga okuvela kuNkulunkulu ngokukholwa, ukuze ngimazi yena, namandla okuvuka kwakhe, nokuhlanganyela ezinhluphekweni zakhe, ngimfuze ngokufa kwakhe, uma mhlawumbe ngingaze ngifinyelele ekuvukeni kwabafileyo.

KwabaseFilipi 3:4b-11

Ukholo ukuba ngoka Kristu

Walethwa ngegazi eliyigugu lika Kristu ngakho-ke ungowakhe!

Nani naba ngabafileyo maqondana nomthetho ngomzimba kaKristu ukuba nibe ngabomunye, lowo owavuswa kwabafileyo, ukuze sithelele uNkulunkulu izithelo.

KwabaseRoma 7:4b

Uma sifa, sifela iNkosi. Ngakho-ke noma siphila noma sifa, singabeNkosi.

Ngokuba ngenxa yalokho uKristu wafa, wabuye waphila ukuba abe yiNkosi yabafileyo neyabaphilayo.

KwabaseRoma 14:8b-9

Nina-ke ningabakaKristu, uKristu ungokaNkulunkulu.

1 kwabaseKorinte 3:23

Kepha anazi yini ukuthi umzimba wenu uyithempeli likaMoya oNgcwele okinina, enimamukele kuNkulunkulu, nokuthi anisibo abenu na? Ngokuba nathengwa ngenani elikhulu. Ngakho-ke mbongeni uNkulunkulu emzimbeni wenu.

1 kwabaseKorinte 6:19-20

Ngizokwazi kanjani ukuthi konke lokhu kuyiqiniso?

Ngobufakazi boMoya Oyingcwele

UMoya Oyingcwele ungumuntu wesithathu Ebuthathwini wayekhona kusukela ekuqaleni kwehlabathi.

“Ngiyakucela kuBaba aniphe omunye uMduduzi wokuba ahlale kini phakade.”

“Kepha uMduduzi, uMoya oNgcwele, uBaba ayakumthumela egameni lami uyakunifundisa konke, anikhumbuze konke enginitshele khona.”

NgokukaJohane 14:16,26

“Lapho esefikile yena, uyakuqondisa izwe ngesono, nangokulunga, nangokwahlulela.”

NgokukaJohane 16:8

Ngakho ngiyanazisa ukuthi: Akukho muntu okhuluma ngoMoya kaNkulunkulu ongathi: “Kathukwe uJesu;” futhi akukho muntu ongathi: “UJesu uyiNkosi,” kuphela ngaye uMoya oNgcwele.

1 kwabaseKorinte 12:3

Kepha osiqinisayo kanye nani kuKristu, nowasigcobayo, nguNkulunkulu, owasibeka nophawu nowasipha isibambiso esinguMoya ezinhliziyweni zethu.

2 kwabaseKorinte 1:21-22

NgeZwi lika Nkulunkulu

Izwi lakho liyisibani ezinyaweni zami

nokukhanya endleleni yami.

AmaHubo 119:105

Ngokuba njengalokho ekuhlakanipheni kukaNkulunkulu izwe alimazanga uNkulunkulu ngokuhlakanipha kwalo.

1 kwabaseKorinte 1:21a

Ngalokho-ke ukukholwa kuvela ngokuzwa, ukuzwa kuvela ngezwi likaKristu.

KwabaseRoma 10:17

Noma ubani okholwa nguKristu, uba yisidalwa esisha

Sinikeza ukuqonda okholweni lwethu ngokuphila izimpilo zethu ngokwamaqiniso esiwathole eZwini lika Nkulunkulu elingunaphakade.

Kanjalo uma umuntu ekuKristu, uyisidalwa esisha; okwakuqala kudlulile; bheka, sekuvele okusha. Kepha konke kuvela kuNkulunkulu owenza ukuba sibuyisane naye ngoKristu.

2 kwabaseKorinte 5:17-18a

UUJesu waphendula, wathi kuye: “Ngiqinisile, ngiqinisile ngithi kuwe: Uma umuntu engazalwa ngokusha, angewubone umbuso kaNkulunkulu.”

UNikodemu wathi kuye: “Umuntu angazalwa kanjani esemdala na? Angangena ngokwesibili esiswini sikanina, azalwe, na?”

Waphendula uJesu, wathi: “Ngiqinisile, ngiqinisile ngithi kuwe: Uma umuntu engazalwa ngamanzi nangoMoya, angengene embusweni kaNkulunkulu.”

NgokukaJohane 3:3-5

Umuntu uphila kanjani njenge sidalwa esisha?

Sizanani

Akungabikho ozifunela okwakhe, kodwa akube yilowo nalowo afunele omunye.

Ningakhubekisi nabaJuda, namaGreki, nabandla likaNkulunkulu, njengokuba nami ngithokozisa bonke ngakho konke, ngingafuni okungisiza mina kodwa okusiza abaningi, ukuze basindiswe.

1 kwabaseKorinte 10:24,32-33

Nithobelane ngokumesaba uKristu.

Kwabase-Efesu 5:21

Thandanani ngenhliziyo ngothando lobuzalwane; ekwazisaneni nandulelane.

KwabaseRoma 12:10

Kepha masingakhathali ekwenzeni okuhle, ngokuba siyakuvuna ngesikhathi esifaneleyo, uma singadangali. Ngakho-ke njengokuba sinethuba, asenze okuhle kubo bonke, kepha ikakhulu kwabendlu yokukholwa.

KwabaseGalathiya 6:9-10

Yiba yisibonelo kwabanye

Hambani ngokuhlakanipha kubo abangaphandle, nithengisise isikhathi. Ukukhuluma kwenu makube nomusa njalo, kuyolisiwe ngosawoti, ukuze nazi enifanele ukubaphendula ngakho bonke abantu.

KwabaseKolose 4:5-6

Kanjalo makukhanye ukukhanya kwenu phambi kwabantu ukuba babone imisebenzi yenu emihle, badumise uYihlo osezulwini.

NgokukaMathewu 5:16

Yibani ngabalenzayo izwi, ningabi ngabalizwayo kuphela, nizikhohlisa.

EkaJakobe 1:22

Ngakho-ke, bazalwane, khuthalelani kakhulu ukwenza kuqiniseke ukubizwa nokukhethwa kwenu.

2 kaPetru 1:10a

Bantwanyana, masingathandi ngezwi nangolimi, kodwa ngezenzo nangeqiniso.

Ngalokho siyazi ukuthi singabeqiniso; sizakuyithulisa inhliziyo yethu phambi kwakhe

1 kaJohane 3:18-19

Khula okholweni

Isidalwa esisha kufanele sikhule futhi sivuthwe. Ukukhula kusukela ekufundeni nasekuzweni iZwi lika Nkulunkulu nasekukhulekeleni amanye amakholwa.

Ngikhulekela lokhu ukuba uthando lwenu luvame kakhulu njalo ekwazini nasekuqondeni konke, ukuze nikwazi ukwahlukanisa, nize nibe mhlophe nabangakhubekisiyo kuze kube lusuku lukaKristu.

KwabaseFilipi 1:9-10

Ngakho-ke masidlule esifundisweni sokuqala ngoKristu, siqhubekele kokupheleleyo.

KumaHeberu 6:1a

Kepha ukuhlakanipha sikukhuluma phakathi kwabapheleleyo.

1 kwabaseKorinte 2:6a

Ngalokho nathi, kusukela osukwini esezwa ngalo, asiyeki ukunikhulekela nokuninxusela ukuba nigcwaliswe ngokwazi intando yakhe ngokuhlakanipha konke nokuqonda okungomoya, nihambe ngokufanele iNkosi, niyithokozise ngakho konke, nithela izithelo emisebenzini yonke elungileyo, nikhula ekumazini uNkulunkulu.

KwabaseKolose 1:9-10

Njengezingane ezisand’ ukuzalwa langazelelani ubisi olungokomoya olungenakonakala, ukuze nikhule ngalo kube ngukusindiswa.

1 kaPetru 2:2

UNkulunkulu uqinisa ukholo

UNkulunkulu unikeza izindlela zokuqinisa ukholo lwethu futhi alwenze lukhule ngalezi zindlela ezilandelayo:

NgoMoya Oyingcwele

“Bhekani, mina nginani izinsuku zonke kuze kube sekupheleni kwezwe.”

NgokukaMathewu 28:20b

“Ngiyakucela kuBaba aniphe omunye uMduduzi wokuba ahlale kini phakade, uMoya weqiniso, izwe elingemamukele, ngokuba lingamboni, lingamazi.”

“Kepha uMduduzi, uMoya oNgcwele, uBaba ayakumthumela egameni lami uyakunifundisa konke, anikhumbuze konke enginitshele khona.”

NgokukaJohane 14:16-17a,26

Wasisindisa kungengamisebenzi yokulunga esayenzayo thina kepha ngokwesihawu sakhe ngesigezo sokuphindukuzalwa nokwenziwa sibe basha ngoMoya oNgcwele, amthelayo kakhulu phezu kwethu ngaye uJesu Kristu uMsindisi wethu.

KuThithu 3:5-6

NgeZwi lakhe

Ngokuba izwi likaNkulunkulu liphilile, linamandla, libukhali kunezinkemba zonke ezisika nhlangothi zombili, lihlaba kuze kwahlukaniswe umphefumulo nomoya, amalungu nomnkantsha, lahlulela imicabango nezizindlo zenhliziyo; futhi akukho nto edaliweyo engabonakali phambi kwakhe, kepha konke kwambuliwe kusobala emehlweni akhe esiyakuzilanda kuye.

KumaHeberu 4:12-13

Yonke imibhalo iphefumulelwe nguNkulunkulu ilungele ukufundisa, nokusola, nokuqondisa, nokuyala ekulungeni, ukuze umuntu kaNkulunkulu aphelele, apheleliselwe yonke imisebenzi emihle.

2 kuThimothewu 3:16-17

Khona uJesu wathi kubaJuda abase bekholiwe nguye: “Uma nimi ezwini lami, ningabafundi bami isibili; niyakulazi iqiniso, neqiniso liyakunikhulula.”

NgokukaJohane 8:31-32

NgeBandla lakhe

Ibandla (umzimba wakhe), kanye naye ndawonye ekudumiseni kwabantu bonke, amasakhramente kanye nokudumisa kwanxazonke kwamakholwa, liyikhaya uNkulunkulu alinikeza abathembekile.

Baqinisela njalo esifundisweni sabaphostoli, nasekuhlanganeni, nasekuhlephuleni isinkwa, nasemikhulekweni.

Imihla ngemihla baqinisela nganhliziyonye ethempelini, bahlephula isinkwa ekhaya, badla ukudla kwabo ngentokozo nangobumhlophe benhliziyo, bemdumisa uNkulunkulu, bethandeka kubantu bonke. INkosi yenezela ebandleni imihla ngemihla abasindiswayo.

IzEnzo 2:42,46-47

Isixuku sabakholwayo sasinhliziyonye nomphefumulo munye; akwabakho noyedwa owasho ngezimpahla zakhe ukuthi ngezakhe, kodwa bakuhlanganyela konke.

IzEnzo 4:32

Njalo-ke ibandla laba nokuthula kulo lonke laseJudiya, naseGalile, naseSamariya, lakheka, lihamba ekwesabeni iNkosi, landa ngenduduzo kaMoya oNgcwele.

IzEnzo 9:31

Ngokudumisa emphakathini

Wafika eNazaretha, lapho wayondliwa khona, wangena esinagogeni ngosuku lwesabatha njengokwenza kwakhe.

NgokukaLuka 4:16a

Singakuyeki ukuhlangana kwethu njengomkhuba wabanye, kepha masivuselelane, ikakhulu njengokuba nibona usuku lusondela.

KumaHeberu 10:25

Ningadakwa yiwayini, kuvela kulo umhumheko, kodwa nigcwaliswe ngoMoya, niphendulane ngamahubo nangezihlabelelo nangamaculo okomoya, nihlabelele, nihubele iNkosi enhliziyweni yenu, nimbonge njalo uNkulunkulu uYise ngakho konke egameni leNkosi yethu uJesu Kristu.

Kwabase-Efesu 5:18-20

Kunye engikucele kuJehova,

ngiyakufuna khona:

ukuba ngihlale endlini kaJehova

izinsuku zonke zokuphila kwami

ukubona ubuhle bukaJehova,

ngibuke ithempeli lakhe.

AmaHubo 27:4

Ngajabula lapho bethi kimi:

“Masiye endlini kaJehova.”

AmaHubo 122:1

Ngokufundisa

Kepha bayakukhuleka kanjani kuye abangakholwanga nguye na? Bayakukholwa kanjani abangezwanga ngaye na? Bayakuzwa kanjani, kungekho oshumayelayo na? Bayakushumayela kanjani, uma bengathunywa na? Njengokulotshiweyo ukuthi:

“Yeka, zinhle izinyawo

zabashumayela izindaba ezinhle.”

KwabaseRoma 10:14-15

Ngalokho nathi, kusukela osukwini esezwa ngalo, asiyeki ukunikhulekela nokuninxusela ukuba nigcwaliswe ngokwazi intando yakhe ngokuhlakanipha konke nokuqonda okungomoya, nihambe ngokufanele iNkosi, niyithokozise ngakho konke, nithela izithelo emisebenzini yonke elungileyo, nikhula ekumazini uNkulunkulu.

KwabaseKolose 1:9-10

Ngokudumisa noKristu kanye namakholwa

Lokho esikubonileyo, sakuzwa, sinishumayeza khona nani, ukuze nani nibe nenhlanganyelo nathi. Kepha thina sinenhlanganyelo noYise naneNdodana yakhe uJesu Kristu.

1 kaJohane 1:3

Kanjalo thina esibaningi simzimba munye kuKristu, kepha ngabanye siyizitho, omunye esomunye.

KwabaseRoma 12:5

Ngokuba ngaMoya munye thina sonke sabhapathizwa sibe mzimba munye, noma singabaJuda noma singamaGreki, noma siyizigqila noma singabakhululekileyo.

Kepha kalokhu izitho ziningi, kodwa umzimba munye.

1 kwabaseKorinte 12:13a,20

NgeSidlo seNkosi

“Mina ngiyisinkwa esiphilayo esehla ezulwini. Uma umuntu edla lesi sinkwa, uyakuphila phakade; futhi-ke isinkwa engizakusinikela ngenxa yokuphila kwezwe siyinyama yami.”

Base bephikisana bodwa abaJuda, bethi: “Lo angasinika kanjani inyama yakhe, siyidle, na?”

Khona uJesu wathi kubo: “Ngiqinisile, ngiqinisile ngithi kini: Uma ningayidli inyama yeNdodana yomuntu, niphuze igazi layo, aninakuphila phakathi kwenu. Odla inyama yami, aphuze igazi lami, unokuphila okuphakade; mina ngiyakumvusa ngomuhla wokuphela. Ngokuba inyama yami ingukudla isibili, negazi lami lingukuphuza isibili. Odla inyama yami, aphuze igazi lami, uhlala kimi, nami kuye. Njengalokho uBaba ophilayo ungithumile, nami ngiphila ngoBaba, lowo ongidlayo naye uyakuphila ngami.”

NgokukaJohane 6:51-57

Isitsha sesibusiso esisibusisayo asiyiyo inhlanganyelo yegazi likaKristu na? Isinkwa esisihlephulayo asiyiyo inhlanganyelo yomzimba kaKristu na? Ngokuba isinkwa sisinye, thina esibaningi singumzimba munye, lokhu thina sonke sihlanganyela leso sinkwa sinye.

1 kwabaseKorinte 10:16-17

Ngomkhuleko

Ngalolo suku aniyikubuza lutho kimi. Ngiqinisile, ngiqinisile ngithi kini: Lokhu eniyakukucela kuBaba egameni lami uyakuninika khona. Kuze kube kalokhu anicelanga lutho egameni lami. Celani, niyakwamukeliswa ukuba intokozo yenu igcwale.

NgokukaJohane 16:23-24

“Celani, khona nizakuphiwa; funani, khona nizakufumana; ngqongqothani, khona nizakuvulelwa. Ngokuba yilowo nalowo ocelayo uyamukeliswa, nofunayo uyafumana, nongqongqothayo uzakuvulelwa.”

NgokukaMathewu 7:7-8

Kwathi ekhuleka endaweni ethile, esegcinile, omunye wabafundi bakhe wathi kuye: “Nkosi, sifundise ukukhuleka, njengokuba uJohane naye wabafundisa abafundi bakhe.”

Wayesethi kubo: “Nxa nikhuleka, anothi:

“ ‘Baba wethu osezulwini,

malingcweliswe igama lakho;

mawufike umbuso wakho;

mayenziwe intando yakho emhlabeni njengasezulwini;

usiphe isinkwa sethu sezinsuku

zonke imihla ngemihla;

usithethelele izono zethu,

ngokuba nathi sibathethelela bonke abanecala kithi;

ungasingenisi ekulingweni,

kodwa usikhulule kokubi.’ ”

NgokukaLuka 11:1-4

Yilesi sibindi esinaso kuye sokuthi, uma sicela utho ngokwentando yakhe, uyasizwa. Uma sazi ukuthi uyasizwa noma sicelani, siyazi ukuthi sinakho esikucelileyo, esikucele kuye.

1 kaJohane 5:14-15

Ngokuphikisana nesilingo

UNkulunkulu unikeza izindlela zokuqinisa ukukholwa uma ubhekene nesilingo.

Khona uJesu waholelwa nguMoya ehlane ukuba alingwe nguSathane.

Khona uJesu wathi kuye: “Suka, Sathane, ngokuba kulotshiwe ukuthi: ‘Wokhuleka eNkosini uNkulunkulu wakho, umkhonze yena yedwa.’ ”

USathane wayesemshiya; bheka, kwafika izingelosi, zamkhonza.

NgokukaMathewu 4:1,10-11

“ ‘Ungasingenisi ekulingweni,

kodwa usikhulule kokubi;

ngokuba umbuso ungowakho,

namandla, nenkazimulo,

kuze kube phakade. Amen.’ ”

NgokukaMathewu 6:13

Hlomani izikhali zonke zikaNkulunkulu, ukuze nibe namandla okumelana namaqhinga kaSathane; ngokuba asibambene negazi nenyama, kodwa sibambene nemibuso, namandla, nababusi bezwe balobu bumnyama, nabawomoya bobubi emkhathini.

Kwabase-Efesu 6:11-12

Kepha nimelane noSathane, khona uyakunibalekela.

EkaJakobe 4:7b

Qondani, nilinde. Isitha senu, uSathane, siyahamba njengebhubesi elibhodlayo sifuna esingamgwinya; melanani naye niqinile ekukholweni, nazi ukuthi zona lezo zinhlupheko zehlela abazalwane benu abasezweni.

1 kaPetru 5:8-9

Ubusisiwe umuntu okhuthazela ekulingweni; ngokuba esevivinyekile uyakwamukeliswa umqhele wokuphila othenjisiwe yiNkosi kwabayithandayo.

Umuntu oyengwayo makangasho ukuthi: “Ngiyengwa nguNkulunkulu,” ngokuba uNkulunkulu angeyengwe ngokubi, naye uqobo akayengi muntu. Kepha yilowo nalowo uyengwa ehuhwa ngezakhe izinkanuko, ehungwa; uma inkanuko isithathile, ibeletha isono; nesono sesiphelelisiwe, sizala ukufa.

EkaJakobe 1:12-15

Ngokuzinikela ngokuphelele kuNkulunkulu

Ngakho makungabusi isono emzimbeni wenu ofayo, nize nilalele izinkanuko zawo; futhi ninganikeli izitho zenu esonweni, zibe yizikhali zokungalungi, kodwa zinikeleni nina kuNkulunkulu njengabaphilayo bevukile kwabafileyo nezitho zenu kuNkulunkulu, zibe yizikhali zokulunga.

KwabaseRoma 6:12-13

Ngakho-ke bhekisisani ukuthi nihamba kanjani, kungabi njengabangahlakaniphile kepha njengabahlakaniphileyo, nithengisise isikhathi, ngokuba izinsuku zimbi. Ngakho-ke ningabi yiziwula, kodwa qondani okuyintando yeNkosi. Ningadakwa yiwayini, kuvela kulo umhumheko, kodwa nigcwaliswe ngoMoya, niphendulane ngamahubo nangezihlabelelo nangamaculo okomoya, nihlabelele, nihubele iNkosi enhliziyweni yenu, nimbonge njalo uNkulunkulu uYise ngakho konke egameni leNkosi yethu uJesu Kristu.

Kwabase-Efesu 5:15-20

Ukusabalalisa Izindaba Ezinhle

UNkulunkulu ufuna ukufinyelela emhlabeni ngamakholwa:

Kanjalo makukhanye ukukhanya kwenu phambi kwabantu ukuba babone imisebenzi yenu emihle, badumise uYihlo osezulwini.

NgokukaMathewu 5:16

“Ngalokho hambani nenze izizwe zonke abafundi, nibabhapathize egameni likaYise neleNdodana nelikaMoya oNgcwele, nibafundise ukugcina konke enginiyale ngakho; bhekani, mina nginani izinsuku zonke kuze kube sekupheleni kwezwe.”

NgokukaMathewu 28:19-20

“Kodwa nizakwamukeliswa amandla, uMoya oNgcwele esefikile phezu kwenu, nibe ngofakazi bami eJerusalema, naseJudiya lonke, naseSamariya kuze kube sekugcineni komhlaba.”

IzEnzo 1:8

Abahlakazekileyo base behamba, beshumayela izwi levangeli.

IzEnzo 8:4

“Wasiyala ukuba sishumayele kubantu, sifakaze ukuthi: Nguye omiswe nguNkulunkulu ukuba abe nguMahluleli wabaphilayo nabafileyo. Ngaye bonke abaprofethi bafakaza ukuthi ngegama lakhe bonke abakholwa nguye bayakwamukela ukuthethelelwa kwezono.”

IzEnzo 10:42-43

Ngiyaqinisa phambi kukaNkulunkulu noKristu Jesu oyakwahlulela abaphilayo nabafileyo nangokubonakala kwakhe nombuso wakhe, ngithi: Shumayela izwi, uqinise, noma kuyisikhathi noma kungesiso; sola, ukhuze, uyale ngakho konke ukubekezela nokufundisa. Ngokuba kuyakuba khona isikhathi abangayikuvuma ngaso isifundiso esiphilayo.

2 kuThimothewu 4:1-3a

Injabulo nokuThula

Abantu abafuna injabulo ezintweni eziphathekayo nangezinjabulo zesikhashana bayashesha ukuphoxeka. Nokho-ke, uma siphila ngokweZwi lika Nkulunkulu, siyoba nenjabulo nentokozo eyohlala impilo yethu yonke.

Kepha lapho sekubonakalisiwe ububele bukaNkulunkulu uMsindisi wethu nothando lwakhe kubantu, wasisindisa kungengamisebenzi yokulunga esayenzayo thina kepha ngokwesihawu sakhe ngesigezo sokuphindukuzalwa nokwenziwa sibe basha ngoMoya oNgcwele, amthelayo kakhulu phezu kwethu ngaye uJesu Kristu uMsindisi wethu, ukuze silungisiswe ngomusa wakhe, sibe yizindlalifa zokuphila okuphakade ngokwethemba.

KuThithu 3:4-7

Abahlwanyela ngezinyembezi

bayakuvuna ngokuthokoza.

Ohamba ekhala izinyembezi,

ephethe imbewu yokuhlwanyela,

uyakubuya ngokuthokoza,

ephethe izinyanda zakhe.

AmaHubo 126:5-6

Babusisiwe bonke abamesabayo uJehova,

abahamba ngezindlela zakhe.

Ngokuba uyakudla umsebenzi wezandla zakho;

uyakuba nenhlanhla nempumelelo.

AmaHubo 128:1-2

Weza washumayela ivangeli lokuthula kinina enanikude, yebo, ukuthula nakubo abaseduze.

Kwabase-Efesu 2:17

Makube kini umusa nokuthula okuvela kuNkulunkulu uBaba wethu naseNkosini yethu uJesu Kristu.

KwabaseGalathiya 1:3

Eternal Wisdom (IsiZulu)

First digital edition 2018

Bible text: isiZulu 1959/1997 Version

© Bible Society of South Africa 1959, 1997, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:    ISBN 978-0-7982-2243-3
Mobi-format:    ISBN 978-0-7982-2244-0
PDF-format:      ISBN 978-0-7982-2245-7

Bibles and audio Bibles are available on the BibleSA-app